b'\n_START_ARTICLE_\nNotting Hill (elokuva)\n_START_SECTION_\nJuoni\n_START_PARAGRAPH_\nWilliam \xe2\x80\x9dWill\xe2\x80\x9d Thacker (Hugh Grant) omistaa Notting Hilliss\xc3\xa4 itsen\xc3\xa4isen kirjakaupan, joka on erikoistunut matkaoppaisiin. H\xc3\xa4n on toipumassa avioerosta sen j\xc3\xa4lkeen, kun h\xc3\xa4nen vaimonsa j\xc3\xa4tti h\xc3\xa4net toisen, aivan Harrison Fordilta n\xc3\xa4ytt\xc3\xa4neen miehen vuoksi. Will jakaa asuntonsa estottoman ja omalaatuisen waleslaisen Spiken (Rhys Ifans) kanssa._NEWLINE_Thacker tapaa Hollywoodin t\xc3\xa4htin\xc3\xa4yttelij\xc3\xa4 Anna Scottin (Julia Roberts), kun t\xc3\xa4m\xc3\xa4 astuu h\xc3\xa4nen kirjakauppaansa ostaakseen kirjan. Vain hetke\xc3\xa4 my\xc3\xb6hemmin he t\xc3\xb6rm\xc3\xa4\xc3\xa4v\xc3\xa4t toisiinsa kadulla, mink\xc3\xa4 seurauksena Will kaataa appelsiinimehunsa heid\xc3\xa4n kummankin p\xc3\xa4\xc3\xa4lle. Will tarjoaa Annalle mahdollisuutta vaihtaa vaatteensa kadun toisella puolella olevassa asunnossaan. Anna suostuu, ja vaihdettuaan vaatteensa h\xc3\xa4n yll\xc3\xa4tt\xc3\xa4\xc3\xa4 Willin suutelemalla t\xc3\xa4t\xc3\xa4. He alkavat tuntea vetoa toisiinsa._NEWLINE_Joitakin p\xc3\xa4ivi\xc3\xa4 my\xc3\xb6hemmin Will kysyy Spikelta, onko h\xc3\xa4nelle tullut yht\xc3\xa4\xc3\xa4n viestej\xc3\xa4. Viestien yl\xc3\xb6skirjoittaminen ja muistaminen eiv\xc3\xa4t ole Spiken alaa, mutta h\xc3\xa4n muistaa \xe2\x80\x9djonkun amerikkalaisen Anna-nimisen tyt\xc3\xb6n\xe2\x80\x9d, joka mainitsi \xe2\x80\x9daivan toisen nimen\xe2\x80\x9d. Anna asuu Ritz-hotellissa valenimell\xc3\xa4 \xe2\x80\x9dKivinen\xe2\x80\x9d, ja h\xc3\xa4n on pyyt\xc3\xa4nyt Willi\xc3\xa4 vierailulle. Will p\xc3\xa4\xc3\xa4see sis\xc3\xa4\xc3\xa4n Annan huoneeseen, mutta huoneesta on tullut v\xc3\xa4liaikaisesti lehdist\xc3\xb6keskus, ja Willi\xc3\xa4 luullaan yhdeksi toimittajista. (Will joutuu paniikkiin ja v\xc3\xa4itt\xc3\xa4\xc3\xa4 olevansa Horse & Hound -lehden toimittaja.) H\xc3\xa4nen t\xc3\xa4ytyy haastatella kaikkia Annan uudessa Helix-nimisess\xc3\xa4 elokuvassa esiintyneit\xc3\xa4 n\xc3\xa4yttelij\xc3\xb6it\xc3\xa4, vaikkei ole edes n\xc3\xa4hnyt koko elokuvaa. Willin sisar Honey (Emma Chambers) aikoo pit\xc3\xa4\xc3\xa4 syntym\xc3\xa4p\xc3\xa4iv\xc3\xa4juhlat, ja kun Will ja Anna saavat viimein olla hetken kahdestaan, Will kutsuu Annan sisarensa juhliin._NEWLINE_Juhlat pidet\xc3\xa4\xc3\xa4n Maxin ja Bellan (Tim McInnerny ja Gina McKee) kotona. Anna tuntee olonsa kotoisaksi Willin yst\xc3\xa4vien joukossa ja taistelee menestyksekk\xc3\xa4\xc3\xa4sti \xe2\x80\x9dviimeisest\xc3\xa4 suklaakakkupalasta\xe2\x80\x9d, joka annetaan vain kaikkein s\xc3\xa4\xc3\xa4litt\xc3\xa4vimm\xc3\xa4lle tapaukselle. Juhlien j\xc3\xa4lkeen Will ja Anna menev\xc3\xa4t salaa yksityiselle aukiolle. He alkavat tapailla toisiaan useammin, muun muassa elokuvissa ja ravintolassa. Anna kutsuu Willin huoneeseensa, mutta saa huomata, ett\xc3\xa4 h\xc3\xa4nen amerikkalainen poikayst\xc3\xa4v\xc3\xa4ns\xc3\xa4 Jeff King (lopputeksteiss\xc3\xa4 mainitsematta j\xc3\xa4\xc3\xa4nyt Alec Baldwin) on saapunut h\xc3\xa4nen luokseen. Anna teeskentelee olevansa ilahtunut poikayst\xc3\xa4v\xc3\xa4ns\xc3\xa4 n\xc3\xa4kemisest\xc3\xa4, joten Will teeskentelee olevansa huonepalvelusta. Kun King poistuu huoneesta, Anna pyyt\xc3\xa4\xc3\xa4 Willilt\xc3\xa4 anteeksi, sill\xc3\xa4 h\xc3\xa4n luuli Kingin ja h\xc3\xa4nen eronneen aiemmin. Will ymm\xc3\xa4rt\xc3\xa4\xc3\xa4 poistua paikalta._NEWLINE_Kun Anna on pannut v\xc3\xa4lins\xc3\xa4 lopullisesti poikki Kingin kanssa, h\xc3\xa4n menee Willin asunnolle toivoen voivansa j\xc3\xa4\xc3\xa4d\xc3\xa4 sinne v\xc3\xa4h\xc3\xa4ksi aikaa. H\xc3\xa4nest\xc3\xa4 on vuotanut pornahtavia kuvia lehdist\xc3\xb6\xc3\xb6n, ja siit\xc3\xa4 johtuen h\xc3\xa4n tarvitsee piilopaikkaa. Will ja Anna rakastelevat ensimm\xc3\xa4ist\xc3\xa4 kertaa. Aamulla Will saa tyrmistyksekseen huomata lehdist\xc3\xb6n linnoittautuneen h\xc3\xa4nen ovelleen, koska Spike oli edellisiltana pubissa puhunut ohi suunsa. Vihainen Anna luulee Willin pett\xc3\xa4neen h\xc3\xa4net ja l\xc3\xa4htee. Will p\xc3\xa4\xc3\xa4tt\xc3\xa4\xc3\xa4 unohtaa Annan\xe2\x80\xa6 tuloksetta._NEWLINE_Kuluu vuosi, ja Anna palaa Lontooseen tekem\xc3\xa4\xc3\xa4n Henry Jamesin kirjaan pohjautuvaa elokuvaa, mik\xc3\xa4 oli alun perin Willin idea. Will k\xc3\xa4y elokuvan kuvauksissa, ja Anna pyyt\xc3\xa4\xc3\xa4 h\xc3\xa4net seuraamaan kuvauksia. Will kuulee vahingossa kuulokkeiden kautta, kun kuvaustauolla oleva Anna kertoo vastan\xc3\xa4yttelij\xc3\xa4lleen Willin olevan \xe2\x80\x9dvain joku tyyppi\xe2\x80\x9d. Pettynyt Will poistuu paikalta. Seuraavana p\xc3\xa4iv\xc3\xa4n\xc3\xa4 Anna tulee j\xc3\xa4lleen kirjakauppaan ja selitt\xc3\xa4\xc3\xa4 olleensa edellisp\xc3\xa4iv\xc3\xa4n\xc3\xa4 vain hienovarainen. H\xc3\xa4n toivoo, ett\xc3\xa4 h\xc3\xa4nen ja Willin v\xc3\xa4lit voisivat korjaantua. Will, joka on yh\xc3\xa4 loukkaantunut, torjuu h\xc3\xa4net. Anna on tuonut Willille lahjan ja j\xc3\xa4tt\xc3\xa4\xc3\xa4 sen kauppaan. Kun Will my\xc3\xb6hemmin avaa sen, se osoittautuu Marc Chagallin alkuper\xc3\xa4iseksi La Mari\xc3\xa9e-nimiseksi maalaukseksi, jonka julisteen Anna oli aiemmin n\xc3\xa4hnyt Willin luona._NEWLINE_Will tapaa yst\xc3\xa4v\xc3\xa4ns\xc3\xa4, jotka tukevat h\xc3\xa4nen p\xc3\xa4\xc3\xa4t\xc3\xb6st\xc3\xa4\xc3\xa4n torjua Anna, kunnes Spike saapuu ja kutsuu h\xc3\xa4nt\xc3\xa4 \xe2\x80\x9dtyper\xc3\xa4ksi mulkuksi\xe2\x80\x9d. Will tajuaa nopeasti tehneens\xc3\xa4 el\xc3\xa4m\xc3\xa4ns\xc3\xa4 suurimman virheen torjuessaan Annan. Joukkio l\xc3\xa4htee etsim\xc3\xa4\xc3\xa4n Annaa ja kaahaa Maxin autolla Lontoon halki. He saapuvat Annan lehdist\xc3\xb6tilaisuuteen, ja Will suostuttelee Annan j\xc3\xa4\xc3\xa4m\xc3\xa4\xc3\xa4n Englantiin h\xc3\xa4nen kanssaan. Anna ja Will menev\xc3\xa4t naimisiin, ja elokuva p\xc3\xa4\xc3\xa4ttyy kohtaukseen, jossa Will ja raskaana oleva Anna istuvat puiston penkill\xc3\xa4 Notting Hilliss\xc3\xa4.'